Document ID: 32007R1248

PADOMES REGULA (EK) Nr. 1248/2007
(2007. gada 22. oktobris),
ar ko atceļ Regulu (EK) Nr. 2040/2000 par budžeta disciplīnu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 37., 279. un 308. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
ņemot vērā Revīzijas palātas atzinumu (2),
tā kā:
(1)
Padomes Regulā (EK) Nr. 2040/2000 (2000. gada 26. septembris) par budžeta disciplīnu (3) paredzēti noteikumi, lai saskaņā ar pareizas finanšu pārvaldības principiem, par ko vienojās Iestāžu nolīgumā (1999. gada 6. maijs) starp Eiropas Parlamentu, Padomi un Komisiju par budžeta disciplīnu un budžeta procedūras uzlabošanu (4), nodrošinātu Kopienas izdevumu pareizu pārvaldību gan attiecībā uz ELVGF Garantiju nodaļu, gan uz ārējo darījumu rezervēm.
(2)
Attiecībā uz Regulas (EK) Nr. 2040/2000 I daļu par lauksaimniecības izdevumiem maksimālie pieļaujamie apjomi, kas noteikti finanšu shēmā laikposmam no 2007. gada līdz 2013. gadam, kura iekļauta I pielikumā Eiropas Parlamenta, Padomes un Komisijas 2006. gada 17. maija Iestāžu nolīgumam par budžeta disciplīnu un pareizu finanšu pārvaldību (5) (“2006. gada Iestāžu nolīgums”), izslēdz vajadzību saglabāt minētajā regulā paredzētās lauksaimniecības pamatnostādnes.
(3)
Pārējie noteikumi par budžeta disciplīnu lauksaimniecībai, kas paredzēti Regulas (EK) Nr. 2040/2000 I daļā, ir aizstāti ar 18., 19. un 20. pantu Padomes Regulā (EK) Nr. 1290/2005 (2005. gada 21. jūnijs) par kopējās lauksaimniecības politikas finansēšanu (6).
(4)
Attiecībā uz Regulas (EK) Nr. 2040/2000 II daļu par ārējo darījumu rezervēm vairs nav vajadzīgi īpaši noteikumi un pasākumi Garantijas fonda un Ārkārtas palīdzības rezerves finansēšanai, kuriem ir izņēmuma raksturs saistībā ar pašu resursu sistēmu. Ar 2006. gada Iestāžu nolīguma finanšu shēmu laikposmam no 2007. gada līdz 2013. gadam aizdevumu garantiju rezerve ir aizstāta ar 4. budžeta pozīciju “ES nozīmīgums pasaules līmenī”. Galvenie principi attiecībā uz Ārkārtas palīdzības rezervi ir paredzēti Padomes Regulā (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (7), bet izmantošanas apjoms un nosacījumi ir paredzēti 2006. gada Iestāžu nolīgumā. Tā kā trešo personu intereses netiek tieši skartas, nav vajadzības tos ietvert regulā.
(5)
Tādējādi visi noteikumi, kas paredzēti Regulā (EK) Nr. 2040/2000, ir novecojuši.
(6)
Tādēļ Regula (EK) Nr. 2040/2000 būtu jāatceļ,
IR PIEŅĒMUSI ŠO REGULU.
1. pants
Regulu (EK) Nr. 2040/2000 atceļ no 2007. gada 1. janvāra.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2007. gada 22. oktobrī

Labels: 11
15